24/01/2014 | Administración LocalMunicipal
Boiro
Aprobación definitiva do Regulamento de uso e funcionamento do complexo deportivo municipal da Cachada (Boiro)

ANUNCIO ASUNTO: APROBACIÓN DEFINITIVA DO REGULAMENTO DE USO E FUNCIONAMENTO DO COMPLEXO DEPORTIVO MUNICIPAL DA CACHADA (BOIRO). Aprobado definitivamente polo Pleno da Corporación en data vinte e seis de novembro de dous mil trece o Regulamento de uso e funcionamento do Complexo Deportivo Municipal da Cachada, procédese á súa publicación íntegra no Boletín Oficial da Provincia para xeral coñecemento: “REGULAMENTO DE USO E FUNCIONAMENTO DO COMPLEXO DEPORTIVO MUNICIPAL DA CACHADA (BOIRO). Dítase este regulamento ao amparo das competencias que nesta materia atribúen aos municipios os arts.4. a), 25.2 m), 26.1 c) e 49 da Lei 7/1985, do 2 de abril, reguladora das bases de réxime local; artigo 55 del Real decreto lexislativo 781/1986, do 18 de abril, polo que se aproba ol texto refundido das disposicións legais vixentes en materia de réxime local; e o artigo 50.3 do Real Decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais. O contido deste regulamento será supletorio do establecido na regulación das condicións hixiénico-sanitarias das piscinas municipais, da normativa de espectáculos e actividades recreativas, así como da normativa sectorial de consumidores e usuarios. En todo caso, deberá cumprir as normas urbanísticas, de seguridade e hixiene, medioambientais, de accesibilidade e adaptación para persoas con diminucións ou discapacidades funcionais. No caso de que nas instalacións se realicen competicións oficiais, poderán adaptarse aos regulamentos federativos de cada modalidade deportiva. Constitúe a finalidade do presente Regulamento do Complexo Deportivo Municipal da Cachada regular os dereitos e as obrigas da cidadanía como usuarios deste servizo público, así como diversos aspectos directamente vencellados ao uso e acceso. CAPÍTULO I.–DISPOSICIÓNS XERAIS Artigo 1. Este regulamento ten por obxecto ordenar o uso do Complexo Deportivo Municipal da Cachada, da titularidade do Concello de Boiro, tanto no caso de que sexa xestionado directamente por este como no caso de que sexa xestionado indirectamente por calquera das modalidades de xestión de servizos públicos previstas nas normas, e será de aplicación ás actividades que se desenvolvan nestes espazos. Artigo 2. O Complexo Deportivo Municipal da Cachada é unha instalación de carácter municipal que consta de piscina, ximnasio, saunas, espazo para actividades dirixidas e pavillón polideportivo con vestiarios e duchas independentes. Artigo 3. O Complexo Deportivo Municipal da Cachada ten a condición de ben de dominio público, destinado á prestación dun servizo público municipal á cidadanía, de acordo co artigo 4 do Real decreto 1372/1986, do 13 de xuño, e co artigo 85 da Lei 7/1985, do 2 de abril, reguladora das bases do réxime local. Artigo 4. Son finalidades do servizo público que se presta no referido Complexo as seguintes: a) Promover o acceso da cidadanía, sen discriminacións ou límites de idade, á práctica de actividades físicas, como ocupación saudable do tempo de lecer. b) Achegar a actividade acuática aos menores mediante os programas deportivos que se implanten. c) Promover cursos de natación entre os diferentes sectores da poboación. Artigo 5. As condicións hixiénico-sanitarias da piscina municipal serán as establecidas no Decreto 103/2005, do 6 de maio, da Xunta de Galicia polo que se establece a regulamentación técnico sanitaria das piscinas de uso colectivo, ou polas normas que o modifiquen ou substitúan, así como polo resto da normativa estatal ou autonómica, segundo o réxime de distribución de competencias. Artigo 6. O horario do Complexo será o seguinte: Inverno (do 1 de setembro ao 30 de xuño): Verán (do 1 de xullo ao 31 de agosto): Os horarios deberanse atopar nun lugar visible nas instalacións. CAPÍTULO II.–ACCESO ÁS INSTALACIÓNS Artigo 7. O acceso ás instalacións do Complexo Deportivo Municipal da Cachada farase polos seguintes medios: a) Mediante a adquisición dunha entrada, en calquera das modalidades que se establezan. b) Pola posesión do carné de abonado das instalacións, en calquera das súas modalidades sempre que estea actualizado e a persoa interesada non teña pendente o pagamento das cotas establecidas.  O documento de abono será persoal e intransferible, e autoriza o uso das instalacións durante os horarios de apertura ao público, polo que só poderá ser utilizado polo titular; o incumprimento desta obriga dará lugar ás consecuencias previstas neste regulamento.  Os veciños e veciñas do Concello de Boiro terán preferencia sobre os de calquera outro concello ao realizaren as inscricións iniciais nas modalidades de abonados, cursistas, colectivos e grupos organizados. Para iso, habilitarase un prazo de inscrición para usuarios empadroados no Concello de Boiro e outro prazo para non empadroados. Unha vez transcorrida a inscrición inicial, os veciños e veciñas do Concello de Boiro terán preferencia sobre os doutros concellos, sempre que se establezan listas de agarda para o acceso á instalación na modalidade de abonado. c) O Concello de Boiro poderá promover a exención de calquera pago polo uso das instalacións do Complexo Deportivo Municipal da Cachada a: – Entidades deportivas federadas, con domicilio social e sede de xogo no municipio de Boiro, dadas de alta no rexistro municipal de asociacións deportivas. – Anpas e centros de ensino cando carezan de instalacións apropiadas para realizar actividades formativas, tanto en horario lectivo como non lectivo. – Entidades organizadoras de actos benéficos aprobados polo Concello de Boiro. – Entidades sen ánimo de lucro organizadoras de actos singulares e de interese deportivo e/ou social. – Federacións deportivas cando organicen actos oficiais. Artigo 8. No caso de ter dúbidas sobre a identidade do/a titular do abono, e por requirimento do persoal da instalación, a persoa interesada deberase identificar mediante o documento acreditativo que corresponda (DNI, pasaporte ou similar). A utilización fraudulenta do abono dará lugar á imposición á persoa titular das sancións previstas neste regulamento. Artigo 9. A inscrición como abonado/a da instalación farase mediante a presentación da correspondente folla de solicitude de ingreso e o abono da cota de entrada establecida. Artigo 10. A condición de abonado/a manterase mentres non sexa acordada a súa baixa por vontade da persoa interesada ou ben por imposición dunha sanción, conforme ao establecido nesta ordenanza. A persoa abonada queda obrigada a comunicar os cambios que se produzan nos seus datos persoais, que servirán de base para o recoñecemento daquela condición ou para a realización de xestións a esta ligadas. Cando unha persoa desexe causar baixa como abonada, deberá comunicar esta circunstancia por escrito mediante un impreso de baixa voluntaria; este escrito presentarase antes do día 15 do mes anterior ao cal quere causar baixa. Artigo 11. O pagamento das cotas mensuais establecidas, agás a primeira mensualidade que terá que abonarse en efectivo, deberá realizarse mediante domiciliación bancaria ou ingreso en efectivo. Se o recibo fora devolto pola entidade bancaria, o/a abonado/a deberá realizar o ingreso en metálico. Os abonados que non estean ao corrente do pago dos seus recibos, non poderán acceder ás instalacións e perderán aquela condición segundo o establecido neste regulamento. Artigo 12. O importe das cotas revisaranse anualmente segundo as variacións do IPC. Artigo 13. A condición de abonado/a dá dereito ao acceso aos vasos e ás salas de acondicionamento físico das instalacións, dentro dos horarios establecidos correspondentes ao seu tipo de abono. CAPÍTULO III.–NORMAS DE UTILIZACIÓN DAS INSTALACIÓNS Sección 1.ª.–Disposicións xerais Artigo 14. O acceso ás instalacións do Complexo Deportivo da Cachada supón a aceptación por parte das persoas usuarias das normas contidas neste regulamento e no resto da normativa de aplicación. Artigo 15. As persoas que utilicen as instalacións deberán respectar as seguintes normas xerais: a) Está prohibido fumar en todos os espazos das instalacións. b) Non se poderá acceder ás instalacións con animais, agás con cans guía debidamente identificados. c) Para facilitar a convivencia de todas as persoas usuarias, non se debe correr nin berrar nas zonas compartidas con outra xente. Artigo 16. As persoas que utilicen as instalacións deberán amosar un comportamento correcto e respectuoso co resto das persoas coas que as compartan, e cara ás instalacións e bens que nestas se atoparan, así como manter estas nas axeitadas condicións de limpeza e hixiene tras o seu uso. Artigo 17. Nas instalacións existirán follas de reclamación a disposición das persoas que as utilicen, segundo o establecido na normativa sobre consumo. Artigo 18. As persoas usuarias disporán dunha caixa de correo onde poder dirixir as súas queixas ou suxestións sobre o funcionamento do servizo; para esta finalidade existirá nas instalacións un espazo especialmente destinado a recoller as suxestións, que estará en lugar visible e accesible. Así mesmo, deberase informar nun lugar visible ás persoas interesadas da existencia desta caixa e da posibilidade de presentar nela as súas queixas ou suxestións. Artigo 19. O Concello de Boiro e/ou a empresa adxudicataria do servizo, non se farán responsables dos obxectos perdidos, abandoados, ou subtraídos nas instalacións. Sección 2.ª.–Utilización da piscina Artigo 20. É obrigatorio, por motivos hixiénicos, o uso de chanclas e gorros de baño. Artigo 21. É obrigatorio ducharse antes da inmersión na auga do vaso. Artigo 22. Prohíbese a entrada vestido e con calzado da rúa na zona de praia. Artigo 23. Está prohibido ouriñar e cuspir no vaso da piscina. Artigo 24. No horario de baño libre, os/as nenos/as deben ir acompañados por un adulto. Artigo 25. Está prohibido entrar no vaso con maquillaxe, cremas ou apósitos de ningún tipo. Artigo 26. Non está permitido o emprego de colchonetas, flotadores, gafas de cristal, ou calquera elemento que a xuízo das persoas responsables da seguridade do vaso poidan supoñer algún risco para o resto de usuarios. Artigo 27. Prohíbese saltar á auga de cabeza, desde os laterais ou sentarse nas corcheiras. Artigo 28. Prohíbese comer e beber na zona de praia reservada aos bañistas. Artigo 29. Para evitar riscos sanitarios, na zona reservada aos bañistas está prohibida a entrada daquelas persoas que padezan enfermidades cutáneas ou doutro tipo que pola súa natureza se poidan contaxiar a través da auga. Artigo 30. Non está permitido mascar chicle, beber nin comer nas diferentes zonas de baño. Artigo 31. Por razóns de seguridade están prohibidos xogos e prácticas perigosas (lanzarse á auga desde os laterais, poyetes de saída ou calquera zona do vaso). Artigo 32. Non se permite introducir utensilios para a natación subacuática. Artigo 33. Non se permite o emprego de flotadores, aletas, gafas de cristal excepto en actividades organizadas polo centro. No caso de prescrición médica ou adestramento deberá ser comunicado ao socorrista, e sempre dentro dos horarios establecidos para iso. Artigo 34. Deberán respectarse os espazos destinados en cada momento aos diferentes usos (cursos organizados, nado libre, etcétera). Artigo 35. O uso do servizo da caixa de urxencias, é exclusivo para situacións de urxencia producidas na instalación, en ningún caso cumpre funcións de servizo de curas, cambios de vendaxes ou consulta médica. Artigo 36. A temperatura da auga do vaso cuberto manterase entre 25 e 30º C. A temperatura ambiental encontrarase entre 2 e 4 ºC por riba da temperatura da auga do vaso, todo iso en base ao artigo 7 do capítulo I do Decreto 103/2005 do 6 de maio que regula as condicións técnico sanitarias de piscinas de uso colectivo. Sección 3.ª.–Utilización dos vestiarios da piscina Artigo 37. As persoas usuarias teñen a obriga de colaborar en manter os vestiarios e demais espazos da instalación en correctas condicións hixiénicas para a súa utilización. Artigo 38. É obrigatorio o uso de chancletas para se duchar e circular polos vestiarios. Artigo 39. Está prohibido realizar accións como afeitarse, depilarse ou tinxirse, cortar as uñas ou outras accións de hixiene persoal dentro do recinto dos vestiarios. Artigo 40. Os armarios débense deixar baleiros despois do seu uso. As chaves dos armarios non poderán saír das instalacións en ningún caso. Artigo 41. O lixo deberase deixar en recipientes destinados para o efecto. Artigo 42. Os nenos e as nenas maiores de 6 anos (inclusive) deberán utilizar unicamente o vestiario que lles corresponda. Artigo 43. Non se pode comer no interior dos vestiarios. Sección 4.ª.–Utilización do ximnasio Artigo 44. Non está permitida a entrada no ximnasio a menores de 16 anos agás que estean a participar nun programa organizado dende a instalación. Aqueles usuarios/as que teñan entre 16 e 17 anos deberán poseer autorización do pai, nai ou titor. Artigo 45. Por motivos hixiénicos é obrigatorio levar unha toalla para realizar os exercicios nos distintos aparatos e bancos. Artigo 46. Non se pode acceder á sala co mesmo calzado que se utilice para acceder desde o exterior, debendo ser sempre calzado deportivo. Artigo 47. A persoa usuaria debe respectar o material da sala e recollelo unha vez que remate o seu uso. Artigo 48. A persoa usuaria debe desaloxar a máquina ou o aparato a utilizar entre series, de xeito que permita unha rotación a outros abonados. Artigo 49. Ao rematar o adestramento deberase recoller o material utilizado. Artigo 50. Non se permite a entrada á sala con mochilas, botellas de cristal e comida. Artigo 51. No caso de haber xente esperando deberemos de respectar o tempo de limitación estipulado para as máquinas de cardiovascular e musculación. Artigo 52. Queda terminantemente prohibida a utilización de calquera espazo da instalación deportiva para impartir clases con finalidade de uso e beneficio particular, agás as autorizadas expresamente por escrito polo Concello de Boiro. Sección 5.ª.–Utilización da sauna Artigo 53. Está prohibida a entrada na sauna a menores de 18 anos. Artigo 54. Gafas, lentes de contacto e obxectos metálicos deben retirarse antes de entrar na sauna. Artigo 55. En todo momento deberá respectarse a capacidade máxima establecida. Artigo 56. Está prohibida a manipulación dos botóns de control da sauna. Artigo 57. É obrigatorio o uso de toalla e traxe de baño. Artigo 58. Prohíbese o acceso ao recinto con roupa e calzado de rúa. Artigo 59. Na sauna non se permite permanecer de pé nin pisar con calzado nos bancos. Artigo 60. É obrigatorio ducharse antes de acceder á sauna e tamén a continuación se desexa acceder ao vaso da piscina. Artigo 61. Non se permite afeitarse, depilarse, tinguir, ou outras accións de hixiene persoal ou antihixiénicas (ouriñar, cuspir) no interior da sauna. Así mesmo, prohíbese o acceso con maquillaxes, cremas ou apósitos de calquera tipo. Artigo 62. Está prohibido o uso recreativo. Artigo 63. Está totalmente prohibido o uso da sauna no caso de problemas cardiovasculares, hipertensión, hipotensión, embarazo, etcétera, e o acceso a toda persoa que padeza calquera enfermidade infecto-contaxiosa. Artigo 64. Por motivos de saúde o tempo de permanencia na sauna, non debe superar nunca os 15 minutos. Artigo 65. É obrigatorio o uso de zapatillas de baño para circular. Artigo 66. Non se permite derramar ou utilizar ningún tipo de líquidos, eucaliptos… A sauna finlandesa é unha sauna de tipo seco e como tal o uso da auga debe ser limitado para que cumpra as súas funcións e non se estrague a maquinaria. Sección 6.ª.–Utilización do espazo destinado a actividades dirixidas Artigo 67. En xeral non se permite a participación nas actividades a persoas menores de 16 anos. Os maiores de 16 anos poderán acceder sempre que presenten a correspondente autorización do pai, nai ou titor. Artigo 68. Non se permite a utilización da sala nin a manipulación do material sen a presenza dun monitor. Artigo 69. Por motivos de hixiene, é obrigatorio levar unha toalla para asistir ás clases. Artigo 70. Por cuestións de orde e para respectar a dinámica das actividades non se permite entrar nas clases 10 minutos despois do seu comezo (no caso das de 50 minutos ou unha hora) nin 5 minutos despois do comezo das actividades de 30 minutos. Artigo 71. Non está permitida a entrada aos espazos destinados a actividades dirixidas con mochilas, botellas de cristal ou comida. Artigo 72. A persoa usuaria deberá colocar o material no seu lugar unha vez rematada a sesión. Artigo 73. Aquelas actividades con capacidade limitada xestionaranse mediante a reserva de praza. Sección 7.ª.–Utilización do pavillón polideportivo Artigo 74. En todo ao relacionado coas normas de utilización do pavillón polideportivo, estarase ao disposto no “Regulamento de uso e funcionamento das instalacións deportivas municipais do Concello de Boiro”, aprobado polo Pleno do Concello de Boiro en sesión de 12 de abril de 2012, e publicado no B. O. P. número 113, do 15 de xuño do mesmo ano. CAPÍTULO IV.–NORMAS ADMINISTRATIVAS Artigo 75. A cota de matrícula, a primeira mensualidade e os cursos, pagaranse en efectivo. Os demais pagamentos mensuais deberanse facer a través de domiciliación bancaria. Artigo 76. As persoas que acrediten unha discapacidade psíquica, que derive nunha diminución da súa idade mental, terán os dereitos e os deberes correspondentes á idade que acrediten. Artigo 77. Todas as persoas que non aboen as respectivas cotas non poderán acceder á instalación. Serán baixas automáticas aqueles abonados que deixen de aboar dúas mensualidades consecutivas. Artigo 78. Para darse de baixa en calquera actividade haberase de notificar por escrito co correspondente formulario antes do día 15 do mes anterior ao que se desexe facer efectiva a baixa. Artigo 79. O feito de darse de baixa implica a perda da cota de matrícula. Artigo 80. Cando o recibo dunha persoa abonada é devolto pola entidade bancaria, o/a abonado/a deberá pagalo persoalmente na instalación. CAPÍTULO V.–NORMATIVA PARA OS CURSILLISTAS Artigo 81. O primeiro día de clase presentarase o xustificante de pagamento ao/á monitor/a. Artigo 82. As persoas que non sexan abonadas deberán presentar o carné de asistente ao curso na recepción e recollelo ao abandonar a instalación. Artigo 83. As persoas que non son abonadas poderán acceder á instalación con 15 minutos de antelación, e abandonala 15 minutos despois da finalización da sesión. Artigo 84. Os menores de 6 anos poderán acceder ao vestiario de grupos cunha persoa adulta; no caso de non ser abonado esta deberá abandonar o recinto durante a sesión. Artigo 85. As persoas asistentes ao curso non abonadas terán limitado o acceso exclusivo aos vestiarios o ao curso no que estean apuntadas. Tamén terán limitado o tempo de permanencia na instalación á duración do curso máis 30 minutos para cambiarse, tanto a entrada como a saída. Artigo 86. Para os efectos da Lei Orgánica 15/1999, do 13 de decembro, de protección de datos de carácter persoal, ao inscribirse na instalación autorízase a utilización dos datos persoais e o seu tratamento informático para a xestión da instalación e, no seu caso, envío de información comercial inherente á xestión do centro. CAPÍTULO V.–INFRACCIÓNS E SANCIÓNS Artigo 87. Faltas leves, graves e moi graves. Consideraranse faltas leves as seguintes condutas: a) A desobediencia das instrucións e advertencias que o persoal das instalacións determine co fin de cumprir este regulamento ou as normas sobre a utilización das piscinas de uso colectivo, en especial os artigos referentes ao comportamento das persoas usuarias e a utilización das instalacións. b) As accións que causen danos nas instalacións ou no equipamento. c) A As accións ou omisións contrarias ao establecido neste Regulamento e que non foran tipificadas como infraccións graves ou moi graves. Consideraranse faltas graves as seguintes condutas: a) A falta de respecto cara ao persoal das instalacións ou demais persoas usuarias. b) As accións ou omisións que impliquen deterioro grave das instalacións ou equipamento. c) A subtracción de obxectos situados nas instalacións. d) O uso fraudulento de documentos para o acceso ás instalacións ou a cesión destes documentos a terceiros non autorizados. e) A comisión de dúas faltas leves no período dun ano cando se sancionou a primeira delas por resolución firme en vía administrativa. Consideraranse faltas moi graves: a) As accións que prexudiquen gravemente ou supoñan riscos para a saúde dos/as usuarios/as ou persoal da instalación. b) As accións que impliquen un deterioro moi grave ou irreversible nos equipamentos da instalación. c) A reiteración de faltas graves. A comisión de dúas faltas graves no prazo dun ano cando se sancionou a primeira delas por resolución firme en vía administrativa Artigo 88. O trámite para a imposición de sancións por infraccións a este regulamento seguirase de conformidade co establecido no regulamento do procedemento para o exercicio da potestade sancionadora, R. D 1398/1993 de 4 de agosto. As infraccións moi graves serán sancionadas cunha multa comprendida entre 1501 e 3000€ e/ou a privación dos dereitos de usuario/-a e da utilización das instalacións de 1 a 5 anos. As infraccións graves serán sancionadas cunha multa comprendida entre 751 e 1500€ e/ou a privación dos dereitos de usuario/-a e da utilización das instalacións de 6 meses a 1 ano. As infraccións leves serán sancionadas cunha multa comprendida entre 20 e 750€ e/ou a privación dos dereitos de usuario/-a e da utilización das instalacións de 1 día a 1 mes. As sancións serán independentes da obriga de reparar os danos causados cando así fora pertinente. DISPOSICIÓNS ADICIONAIS Primeira. No caso de que a xestión indirecta das instalacións obxecto de reglamentación haberá que estar tamén as cláusulas nos pregos de cláusulas administrativas e de prescricións técnicas que se aproben. DISPOSICIÓNS FINAIS Primeira. A interpretación das normas deste regulamento será levada a cabo polo órgano competente do Concello de Boiro, que poderá dictar as instrucións necesarias para a súa aplicación. Segunda. O presente regulamento entrará en vigor trala súa publicación no Boletín Oficial da Provincia (B. O. P.) e unha vez transcorrido o prazo previsto no artigo 65.2 da Lei 7/1985, do 2 de abril, reguladora das bases de réxime local.” Boiro, 14 de xaneiro de 2014. O alcalde Asdo.: Juan José Dieste Ortigueira